Realiteitsreeks gestaak, maar niemand sê vir deelnemersFoto: Facebook. Tien deelnemers van ŉ realiteitsprogram in Skotland is hewig ontnugter ná hulle vir byna sewe maande gestrand gelaat is nadat die program gekanselleer is. Hulle was deelnemers aan die Eden-realiteitsreeks waar 23 deelnemers in Maart 2016 na ŉ afgeleë plek gestuur is om ŉ “nuwe beskawing” te bou en geen toegang tot die moderne samelewing gehad het nie. Teen die einde van die reeks het net tien deelnemers oorgebly – die vervaardigers van die reeks het egter nagelaat om vir dié tien te sê dat die reeks ná slegs vier episodes in Augustus 2016 gekanselleer is weens lae kykergetalle. Hulle is eers onlangs daarvan ingelig en uit die afgeleë plek verwyder. Die verfilmingspan het dus agtergebly saam met die deelnemers en aanhou verfilm asof niks verander het nie. Daar is ook van persoonlike kameras gebruik gemaak. Die deelnemers moes self jag of soek vir kos, self skuilings bou en hul eie samelewing skep met hul eie wette en hulself onderhou. Dit was ŉ mengsel tussen ŉ maatskaplike eksperiment en ŉ realiteitsprogram. Spanning onder die deelnemers en mediese redes is voorgehou as die rede hoekom die ander 13 reeds die reeks verlaat het. Kykers het begin vrae vra oor of die reeks gestaak is (dit blyk dat dit nie duidelik gekommunikeer is nie), maar Channel 4 wat verantwoordelik is vir die program het gesê die verfilming daarvan sal voortgaan en die inhoud daarvan in sarsies bekendgestel word. CNN berig dat die deelnemers nou, ŉ jaar later, weer terug is in die moderne samelewing en met ŉ yslike skok van verskeie gebeure moes verneem, soos dat Donald Trump nou Amerika se president is en dat Brittanje van die EU onttrek. Dié voorval is as ŉ reuseverleentheid vir Channel 4 bestempel. Bronne: CNN en The Guardian.